CELEX: 32022D0174
Language: sl
Date: 2022-02-08 00:00:00
Title: Izvedbeni sklep Komisije (EU) 2022/174 z dne 8. februarja 2022 o določitvi, da je regulativni okvir, ki se uporablja za centralne nasprotne stranke v Združenem kraljestvu Velika Britanija in Severna Irska, za omejeno obdobje enakovreden v skladu z Uredbo (EU) št. 648/2012 Evropskega parlamenta in Sveta (Besedilo velja za EGP)

9.2.2022   
               
               
                  SL
               
               
                  Uradni list Evropske unije
               
               
                  L 28/40
               
            
         IZVEDBENI SKLEP KOMISIJE (EU) 2022/174
         z dne 8. februarja 2022
         o določitvi, da je regulativni okvir, ki se uporablja za centralne nasprotne stranke v Združenem kraljestvu Velika Britanija in Severna Irska, za omejeno obdobje enakovreden v skladu z Uredbo (EU) št. 648/2012 Evropskega parlamenta in Sveta
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) ter zlasti člena 25(6) Uredbe,
         ob upoštevanju naslednjega:
         
                     (1)
                  
                  
                     Združeno kraljestvo Velika Britanija in Severna Irska (v nadaljnjem besedilu: Združeno kraljestvo) je 29. marca 2017 predložilo uradno obvestilo o nameri o izstopu iz Unije v skladu s členom 50 Pogodbe o Evropski uniji. Unija in Združeno kraljestvo sta 17. oktobra 2019 dosegla dogovor o sporazumu o izstopu (2) z revidiranim protokolom o Irski in Severni Irski ter revidirano politično izjavo (3). V skladu z navedenim sporazumom in po njegovi ratifikaciji v spodnjem domu parlamenta Združenega kraljestva, njegovem sprejetju s strani Evropskega parlamenta in njegovi sklenitvi s strani Sveta je Združeno kraljestvo 1. februarja 2020 postalo tretja država, pravo Unije pa se je za Združeno kraljestvo in v njem prenehalo uporabljati 31. decembra 2020.
                  
               
                     (2)
                  
                  
                     Centralni kliring povečuje preglednost trga, zmanjšuje kreditna tveganja in zmanjšuje tveganja širjenja negativnih učinkov, če en ali več udeležencev v kliringu prek centralne nasprotne stranke (v nadaljnjem besedilu: CNS) ne izpolnjuje obveznosti. Opravljanje takšnih storitev je torej kritično za zaščito finančne stabilnosti. Poleg tega so finančni instrumenti, katerih kliring opravljajo CNS, pomembni tudi za finančne posrednike in njihove stranke, npr. za varovanje pred obrestnimi tveganji, kar bi lahko vplivalo tudi na delovanje realnega sektorja gospodarstva Unije.
                  
               
                     (3)
                  
                  
                     Po navedbah Banke za mednarodne poravnave je na dan 31. decembra 2020 neporavnani nominalni znesek izvedenih finančnih instrumentov OTC na svetovni ravni znašal približno 477 bilijonov EUR, pri čemer so obrestni izvedeni finančni instrumenti predstavljali približno 80 % tega zneska, valutni izvedeni finančni instrumenti pa skoraj 17 %. Več kot 30 % vseh izvedenih finančnih instrumentov OTC je denominiranih v eurih in drugih valutah Unije. Trg za centralni kliring izvedenih finančnih instrumentov OTC je zelo koncentriran, zlasti trg za centralni kliring obrestnih izvedenih finančnih instrumentov OTC, denominiranih v eurih, od katerih se za več kot 90 % opravi kliring prek ene same CNS s sedežem v Združenem kraljestvu (v nadaljnjem besedilu: CNS iz ZK).
                  
               
                     (4)
                  
                  
                     Glede na to, da kliring tako velikega obsega finančnih transakcij, denominiranih v valutah Unije, poteka prek CNS iz ZK, je izstop Združenega kraljestva iz notranjega trga ter povezanega okvira Unije za regulacijo, nadzor in izvrševanje v finančnem sektorju povzročil velike izzive za organe Unije in držav članic pri zaščiti finančne stabilnosti.
                  
               
                     (5)
                  
                  
                     Da bi se obravnavala morebitna tveganja za finančno stabilnost, ki bi lahko nastala zaradi nenadne motnje pri zagotavljanju kliringa izvedenih finančnih instrumentov s strani CNS iz ZK klirinškim članom in strankam iz Unije, je Komisija 21. septembra 2020 sprejela Izvedbeni sklep (EU) 2020/1308 (4). Navedeni sklep določa, da se regulativni okvir, ki se uporablja za CNS iz ZK, šteje za enakovrednega zahtevam iz Uredbe (EU) št. 648/2012. Navedeni sklep se uporablja le za omejeno obdobje in preneha veljati 30. junija 2022.
                  
               
                     (6)
                  
                  
                     Učinek izstopa Združenega kraljestva iz Unije je bil predmet več sporočil Komisije Evropskemu parlamentu, Svetu in Evropski centralni banki, vključno s sporočilom o spodbujanju odprtosti, moči in odpornosti (5). V navedenem sporočilu je bilo jasno izraženo pričakovanje, da bodo klirinški člani Unije zmanjšali svoje izpostavljenosti do in odvisnosti od CNS iz ZK, ki so sistemsko pomembne za Unijo, zlasti izpostavljenosti v izvedenih finančnih instrumentih OTC, denominiranih v eurih in drugih valutah Unije.
                  
               
                     (7)
                  
                  
                     Po navedenem sporočilu je Komisija v začetku leta 2021 ustanovila delovno skupino za priložnosti in izzive, povezane s prenosom kliringa izvedenih finančnih instrumentov iz Združenega kraljestva v Unijo. Delovna skupina se je osredotočila na to, kako zmanjšati prekomerno odvisnost Unije od klirinških storitev, ki jih zagotavljajo CNS s sedežem v Združenem kraljestvu, pri čemer je opredelila morebitne ovire za zmanjšanje izpostavljenosti pri CNS iz ZK, našla načine za odpravo takih ovir in spodbudila prenos klirinških storitev na CNS s sedežem v Uniji.
                  
               
                     (8)
                  
                  
                     V razpravah delovne skupine je bilo ugotovljeno, da za nekatere transakcije, za katere kliring opravljajo CNS iz ZK, v tem trenutku enostavno ni mogoče opraviti kliringa drugje ter da bo za razvoj lastne zmogljivosti kliringa v Uniji in zmanjšanje prevelike izpostavljenosti udeležencev na trgu Unije do sistemsko pomembnih CNS iz ZK v prihodnjih letih potrebna kombinacija različnih ukrepov. Glede na navedene razprave datum prenehanja veljavnosti Izvedbenega sklepa (EU) 2020/1308 ne omogoča dovolj časa, da bi se zmogljivost kliringa Unije razvila na ustrezno raven. Ker se utemeljitev za sprejetje navedenega sklepa ni spremenila, tj. preprečiti morebitna tveganja za finančno stabilnost v primeru nenadne motnje pri dostopu klirinških članov Unije do CNS iz ZK, je treba sprejeti ta sklep, ki za omejeno obdobje podaljšuje priznavanje, da je regulativni okvir, ki se uporablja za centralne nasprotne stranke v Združenem kraljestvu, enakovreden okviru, vzpostavljenemu z Uredbo (EU) št. 648/2012.
                  
               
                     (9)
                  
                  
                     V skladu s členom 25(6) Uredbe (EU) št. 648/2012 bi morali biti izpolnjeni trije pogoji za določitev, da so pravne in nadzorne ureditve v tretji državi v zvezi s CNS z dovoljenjem v tej tretji državi enakovredne tistim, določenim v navedeni uredbi.
                  
               
                     (10)
                  
                  
                     Prvič, pravne in nadzorne ureditve tretje države morajo zagotavljati, da CNS v tej tretji državi izpolnjujejo pravno zavezujoče zahteve, ki so enakovredne zahtevam iz naslova IV Uredbe (EU) št. 648/2012. Združeno kraljestvo je zadevne določbe Uredbe (EU) št. 648/2012 vključilo v svoje nacionalno pravo z učinkom od datuma izstopa Združenega kraljestva iz Unije (6), zato se lahko nacionalno pravo Združenega kraljestva šteje za enakovredno zahtevam iz naslova IV Uredbe (EU) št. 648/2012.
                  
               
                     (11)
                  
                  
                     Drugič, pravne in nadzorne ureditve tretje države morajo zagotavljati, da so CNS s sedežem v tretji državi predmet stalnega učinkovitega nadzora in izvrševanja. Do 31. decembra 2020 so bile CNS iz ZK pod nadzorom centralne banke Bank of England, kot to določa nacionalno pravo Združenega kraljestva v skladu z Uredbo (EU) št. 648/2012 (7). V okviru vključitve Uredbe (EU) št. 648/2012 v nacionalno pravo Združenega kraljestva Bank of England po tem datumu ostaja odgovorna za nadzor CNS in predvidene niso nobene pomembne spremembe tega nadzora.
                  
               
                     (12)
                  
                  
                     Tretjič, pravni okvir tretje države mora določati učinkovit enakovreden sistem za priznavanje CNS, ki imajo dovoljenje v skladu s pravno ureditvijo navedene tretje države. Združeno kraljestvo je v svoje nacionalno pravo vključilo ključne elemente sistema enakovrednosti iz člena 25 Uredbe (EU) št. 648/2012. Vendar je Združeno kraljestvo uvedlo ureditev začasnega priznavanja, ki začasno odlaga ključne spremembe Uredbe (EU) št. 648/2012 za obdobje najmanj treh let. Ta ureditev začasnega priznavanja centralni banki Bank of England tudi daje široka diskrecijska pooblastila za preklic „začasnega predvidenega priznanja“, kar ustvarja pravno negotovost za CNS, priznane v okviru te ureditve. Kljub tej negotovosti se lahko šteje, da je tretji pogoj v tem trenutku izpolnjen.
                  
               
                     (13)
                  
                  
                     Ker se šteje, da so ti trije pogoji izpolnjeni, bi bilo treba pravne in nadzorne ureditve Združenega kraljestva, ki se uporabljajo za CNS iz ZK, ki so že imele sedež in dovoljenje na dan 31. decembra 2020, šteti za enakovredne zahtevam iz Uredbe (EU) št. 648/2012.
                  
               
                     (14)
                  
                  
                     Ta sklep temelji na informacijah, ki so trenutno na voljo Komisiji, o pravnih in nadzornih ureditvah, ki se bodo uporabljale za CNS iz ZK. Te ureditve bi se morale šteti za enakovredne le, kolikor se zahteve, ki se uporabljajo za CNS v nacionalnem pravu Združenega kraljestva, ohranijo, uporabljajo in izvršujejo. Priznavanje enakovrednosti se lahko ohrani le, če morebitne prihodnje spremembe regulativnega in nadzornega okvira Združenega kraljestva ne vplivajo negativno na enakovrednost v smislu regulacije ali nadzora, kar bi povzročilo neenake konkurenčne pogoje za CNS iz ZK in CNS s sedežem v Uniji (v nadaljnjem besedilu: CNS iz Unije) ali tveganja za finančno stabilnost Unije. Ker lahko Komisija kadar koli spremeni, začasno prekliče, pregleda ali prekliče ta sklep, zlasti v primeru razvoja dogodkov, ki vpliva na določitev enakovrednosti, sta učinkovita izmenjava informacij in usklajevanje nadzornih dejavnosti med Evropskim organom za vrednostne papirje in trge (v nadaljnjem besedilu: ESMA) in Bank of England pogoj za ohranitev priznavanja enakovrednosti do datuma poteka veljavnosti tega sklepa.
                  
               
                     (15)
                  
                  
                     Izmenjava informacij med ESMA in Bank of England zahteva sklenitev celovitih in učinkovitih dogovorov o sodelovanju v skladu s členom 25(7) Uredbe (EU) št. 648/2012. Navedeni dogovori o sodelovanju bi morali zagotoviti proaktivno izmenjavo vseh pomembnih informacij z organi iz člena 25(3) Uredbe (EU) št. 648/2012, vključno z ECB in drugimi članicami Evropskega sistema centralnih bank, in sicer zaradi posvetovanja z navedenimi organi o priznanem statusu CNS iz ZK ali kadar so te informacije potrebne, da navedeni organi opravljajo svoje nadzorne naloge.
                  
               
                     (16)
                  
                  
                     Dogovori o sodelovanju, sklenjeni v skladu s členom 25(7) Uredbe (EU) št. 648/2012, bi morali zagotoviti, da ima ESMA takojšen in stalen dostop do vseh informacij, med drugim do informacij, ki omogočajo oceno vseh pomembnih tveganj, ki jih CNS iz ZK bodisi neposredno ali posredno predstavljajo za Unijo ali njene države članice. V dogovorih o sodelovanju bi se zato morali določiti mehanizmi in postopki za hitro izmenjavo informacij v zvezi s klirinškimi dejavnostmi CNS iz ZK, ki zadevajo finančne instrumente, denominirane v valutah Unije, mesta trgovanja, klirinške udeležence ter podrejena podjetja kreditnih institucij in investicijskih podjetij v Uniji; dogovori o interoperabilnosti z drugimi CNS; lastnimi sredstvi; sestavo in kalibracijo jamstvenih skladov, maržami, likvidnimi sredstvi in portfelji zavarovanja s premoženjem, vključno z določanjem odbitkov in testi izjemnih situacij. Prav tako morajo določiti mehanizme in postopke za takojšnje obveščanje o vseh spremembah, ki vplivajo na CNS iz ZK ali pravne in nadzorne ureditve Združenega kraljestva, ki se uporabljajo za CNS iz ZK, kot tudi za takojšnje obveščanje ESMA o vsem dogajanju v zvezi s CNS iz ZK, ki bi lahko vplivalo na monetarno politiko v Uniji. Bank of England mora prav tako tesno sodelovati z organi Unije v skladu s členom 25(7). Zlasti je pomembno, da obstajajo učinkoviti dogovori o sodelovanju med ESMA in pristojnimi organi Združenega kraljestva v zvezi z usklajevanjem njihovih nadzornih dejavnosti, vključno zlasti s postopki za obravnavanje vseh izrednih razmer, povezanih s priznanimi CNS iz ZK, ki negativno vplivajo ali bi lahko negativno vplivale na likvidnost trga ali stabilnost finančnega sistema Unije.
                  
               
                     (17)
                  
                  
                     Organi Združenega kraljestva naj bi Unijo obvestili o vseh spremembah regulativnega ali nadzornega okvira Združenega kraljestva, ki vplivajo na opravljanje klirinških storitev v Združenem kraljestvu. Komisija bo v sodelovanju z ESMA spremljala vse spremembe pravnih in nadzornih ureditev, ki vplivajo na opravljanje klirinških storitev v Združenem kraljestvu, razvoj na trgu in učinkovitost sodelovanja pri nadzoru, vključno s hitro izmenjavo informacij med ESMA in Bank of England. Komisija lahko kadar koli opravi pregled, če mora zaradi razvoja dogodkov ponovno oceniti enakovrednost, določeno s tem sklepom, tudi v primeru, ko organi Združenega kraljestva ne sodelujejo učinkovito, ne omogočajo učinkovite ocene tveganja, ki ga CNS iz ZK predstavljajo za Unijo ali njene države članice, ali ko dejanja CNS iz ZK ali Bank of England spodbujajo neupravičeno in nepošteno konkurenco.
                  
               
                     (18)
                  
                  
                     Sedanja prekomerna odvisnost klirinških članov Unije od storitev, ki jih zagotavljajo CNS iz ZK, še vedno predstavlja tveganje za finančno stabilnost Unije ter za prenos in izvajanje monetarne politike Unije, zlasti v primeru težav. To je bilo potrjeno z oceno ESMA iz decembra 2021 (8). V oceni je bilo ugotovljeno, da so tri klirinške storitve, ki jih opravljajo CNS iz ZK, bistvenega sistemskega pomena za Unijo ali eno ali več držav članic. Čeprav je bilo v tej oceni ugotovljeno, da bi stroški odprave priznavanja teh klirinških storitev v tem trenutku prevladali nad koristmi, so bila kljub temu ugotovljena pomembna tveganja in ranljivosti v zvezi z nadaljnjim priznavanjem teh klirinških storitev, zlasti v času težav na trgu.
                  
               
                     (19)
                  
                  
                     Kot je poudarjeno v sporočilu o spodbujanju odprtosti, moči in odpornosti (9), bi bilo zato treba še naprej zmanjševati izpostavljenosti do CNS iz ZK, ki so sistemsko pomembne za Unijo, zlasti izpostavljenosti v izvedenih finančnih instrumentih OTC, denominiranih v eurih in drugih valutah Unije.
                  
               
                     (20)
                  
                  
                     Obdobje veljavnosti tega sklepa bi zato moralo zagotoviti dovolj časa za razvoj zmogljivosti kliringa CNS iz Unije, pri čemer bi bilo treba preučiti načine za povečanje likvidnosti teh CNS in razširitev ponudbe klirinških rešitev, ki jih ponujajo infrastrukture Unije, tudi s sprejetjem regulativnih ukrepov, ki olajšujejo ta postopek, da se omogoči znatno zmanjšanje izpostavljenosti klirinških članov Unije do CNS iz ZK. Ta sklep bi moral zagotoviti tudi dovolj časa za pregled nadzornega okvira Unije za CNS. Zato je primerno, da ta sklep preneha veljati tri leta po datumu začetka uporabe.
                  
               
                     (21)
                  
                  
                     Ta sklep bi moral začeti veljati čim prej, da se v skladu s sporazumom o izstopu pred prenehanjem veljavnosti Izvedenega sklepa (EU) 2020/1308 zagotovi pravna varnost za klirinške člane in mesta trgovanja s sedežem v Uniji. Da bi se izognili motnjam pri priznavanju CNS iz ZK s strani ESMA, bi se moral uporabljati od dneva, ki sledi dnevu, ko Izvedbeni sklep (EU) 2020/1308 preneha veljati.
                  
               
                     (22)
                  
                  
                     Ukrepi iz tega sklepa so v skladu z mnenjem Evropskega odbora za vrednostne papirje –
                  
               SPREJELA NASLEDNJI SKLEP:
         
            Člen 1
            Za namene člena 25 Uredbe (EU) št. 648/2012 se pravne in nadzorne ureditve Združenega kraljestva Velika Britanija in Severna Irska, ki se uporabljajo za centralne nasprotne stranke, ki že imajo sedež in dovoljenje v Združenem kraljestvu Velika Britanija in Severna Irska na dan 31. decembra 2020, štejejo za enakovredne zahtevam iz Uredbe (EU) št. 648/2012.
         
         
            Člen 2
            Ta sklep začne veljati dan po objavi v Uradnem listu Evropske unije.
            Uporablja se od 1. julija 2022.
            Veljati preneha 30. junija 2025.
         
         
            V Bruslju, 8. februarja 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 201, 27.7.2012, str. 1.
         
            (2)  Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL C 384I, 12.11.2019, str. 1).
         
            (3)  Politična izjava o okviru prihodnjih odnosov med Evropsko unijo in Združenim kraljestvom (UL C 384I, 12.11.2019, str. 178).
         
            (4)  Izvedbeni sklep Komisije (EU) 2020/1308 z dne 21. septembra 2020 o določitvi, da je regulativni okvir, ki se uporablja za centralne nasprotne stranke v Združenem kraljestvu Velika Britanija in Severna Irska, za omejeno obdobje enakovreden v skladu z Uredbo (EU) št. 648/2012 Evropskega parlamenta in Sveta (UL L 306, 21.9.2020, str. 1).
         
            (5)  Sporočilo Komisije Evropskemu parlamentu, Svetu in Evropski centralni banki z dne 4. maja 2017 – Odzivanje na izzive za kritično infrastrukturo finančnega trga in nadaljnji razvoj unije kapitalskih trgov (COM (2017) 225 final), Sporočilo Komisije Evropskemu parlamentu, Evropskemu svetu, Svetu, Evropski centralni banki, Evropskemu ekonomsko-socialnemu odboru, Odboru regij in Evropski investicijski banki z dne 19. julija 2018 – Priprave na izstop Združenega kraljestva iz Evropske unije 30. marca 2019 (COM(2018) 556 final) in Sporočilo Komisije Evropskemu parlamentu, Evropskemu svetu, Svetu, Evropski centralni banki, Evropskemu ekonomsko-socialnemu odboru, Odboru regij in Evropski investicijski banki z dne 13. novembra 2018 – Priprave na izstop Združenega kraljestva iz Evropske unije 30. marca 2019: načrt ukrepov za nepredvidljive razmere (COM(2018) 880 final), Sporočilo Komisije Evropskemu parlamentu, Svetu, Evropski centralni banki, Evropskemu ekonomsko-socialnemu odboru in Odboru regij z dne 19. januarja 2021 – Evropski gospodarski in finančni sistem: spodbujanje odprtosti, moči in odpornosti (COM(2021) 32 final).
         
            (6)  Po koncu prehodnega obdobja več zakonodajnih aktov Združenega kraljestva zagotavlja regulativni in nadzorni okvir, ki ureja klirinške storitve v Združenem kraljestvu. Ti med drugim vključujejo zakon o Evropski uniji (o izstopu iz Evropske unije) iz leta 2018, predpise o izvedenih finančnih instrumentih OTC, centralnih nasprotnih strankah in repozitorijih sklenjenih poslov (sprememba itd. in prehodna določba) (izstop iz EU) iz leta 2020, predpise o finančnih storitvah (posledične spremembe) iz leta 2020 in predpise o pogodbah o finančnih storitvah (prehodna in zaščitna določba) (izstop iz EU) iz leta 2019.
         
            (7)  Del 5 zakona o finančnih storitvah in trgih iz leta 2000 (izvedeni finančni instrumenti OTC, centralne nasprotne stranke in repozitoriji sklenjenih poslov), predpisi iz leta 2013.
         
            (8)  ESMA, ocenjevalno poročilo v skladu s členom 25(2c) uredbe EMIR, https://www.esma.europa.eu/press-news/esma-news/esma-publishes-results-its-assessment-systemically-important-uk-central.
         
            (9)  Sporočilo Komisije Evropskemu parlamentu, Svetu, Evropski centralni banki, Evropskemu ekonomsko-socialnemu odboru in Odboru regij z dne 19. januarja 2021 – Evropski gospodarski in finančni sistem: spodbujanje odprtosti, moči in odpornosti (COM(2021) 32 final).